## Odluka o predstavništvima kreditnih institucija sa sjedištem izvan Republike Hrvatske

### NN 1/2009 (2.1.2009.), Odluka o predstavništvima kreditnih institucija sa sjedištem izvan Republike Hrvatske

HRVATSKA NARODNA BANKA

31

Na temelju članka 92. stavka 5., članka 93. stavka 6. i članka 94. stavka 2. Zakona o kreditnim institucijama (»Narodne novine«, br. 117/2008.) te članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008.) guverner Hrvatske narodne banke donio je

ODLUKU

O PREDSTAVNIŠTVIMA KREDITNIH INSTITUCIJA SA SJEDIŠTEM IZVAN REPUBLIKE HRVATSKE

OPĆE ODREDBE

Članak 1.

Ovom Odlukom pobliže se propisuju uvjeti i postupak za osnivanje i rad predstavništva, nadzor nad predstavništvom te vođenje registra predstavništava kreditnih institucija sa sjedištem izvan Republike Hrvatske a koja su otvorena u Republici Hrvatskoj (u nastavku teksta: predstavništvo).

POSLOVI PREDSTAVNIŠTVA

Članak 2.

Predstavništvo smije obavljati samo poslove istraživanja tržišta, predstavljanja i promidžbe osnivača te informiranja o osnivaču.

OSNIVANJE, PRAVNI STATUS I TVRTKA PREDSTAVNIŠTVA

Članak 3.

(1) Kreditna institucija iz države članice koja namjerava osnovati predstavništvo na području Republike Hrvatske dužna je o tome prethodno obavijestiti Hrvatsku narodnu banku. Predstavništvo kreditne institucije iz države članice može započeti s radom nakon dobivanja obavijesti od Hrvatske narodne banke o upisu u registar predstavništava kreditnih institucija u Republici Hrvatskoj (u nastavku teksta: registar).

(2) Kreditna institucija iz treće države koja namjerava osnovati predstavništvo na području Republike Hrvatske dužna je Hrvatskoj narodnoj banci podnijeti zahtjev za izdavanje odobrenja za osnivanje predstavništva kreditne institucije iz treće države. Predstavništvo kreditne institucije iz treće države može započeti s radom nakon što od Hrvatske narodne banke dobije odobrenje za osnivanje predstavništva.

(3) U smislu ove Odluke, osnivač je kreditna institucija iz stavka 1. ili 2. ovog članka.

(4) Predstavništvo može osnovati jedan ili više osnivača.

(5) Predstavništvo posluje pod tvrtkom osnivača s naznakom da je riječ o predstavništvu.

(6) Osnivač može na području Republike Hrvatske osnovati i više ogranaka predstavništva.

OSNIVANJE PREDSTAVNIŠTVA

Članak 4.

(1) Kreditna institucija iz države članice dužna je obavijesti iz članka 3. stavka 1. ove Odluke priložiti dokumentaciju iz članka 92. stavka 2. Zakona o kreditnim institucijama.

(2) Kreditna institucija iz treće države dužna je zahtjevu iz članka 3. stavka 2. ove Odluke priložiti dokumentaciju iz članka 93. stavka 2. Zakona o kreditnim institucijama.

(3) Dokumentacija iz stavka 1. i 2. ovog članka mora biti u izvorniku uz ovjereni prijevod na hrvatski jezik.

(4) Ako više osnivača osniva predstavništvo, zajedničkoj obavijesti odnosno zajedničkom zahtjevu dužni su priložiti dokumentaciju iz stavka 1. i 2. ovog članka za svakog osnivača.

RAD PREDSTAVNIŠTVA

Članak 5.

(1) Predstavništvo kreditne institucije iz treće države u Republici Hrvatskoj dužno je započeti s radom najkasnije u roku od 12 mjeseci od dana dostave odobrenja za osnivanje predstavništva.

(2) Predstavništvo kreditne institucije iz države članice u Republici Hrvatskoj dužno je započeti s radom najkasnije u roku od 12 mjeseci od dana dostave obavijesti Hrvatske narodne banke o upisu u registar.

(3) Predstavništvo je dužno obavljati poslove iz članka 2. ove Odluke na način da prekidi u obavljanju tih poslova ne traju duže od šest mjeseci.

(4) Predstavništvo ne smije obavljati poslove na području Republike Hrvatske ako je osnivaču predstavništva oduzeto ili prestalo važiti odobrenje nadležnog tijela za rad.

ODUZIMANJE ODOBRENJA ZA OSNIVANJE PREDSTAVNIŠTVA

Članak 6.

(1) Hrvatska narodna banka oduzet će odobrenje za osnivanje predstavništva kreditne institucije iz treće države ako predstavništvo postupa protivno propisima Republike Hrvatske.

(2) Hrvatska će narodna banka uu odluci o oduzimanju odobrenja za osnivanje predstavništva odrediti rok od najviše 90 dana od dana dostave ove Odluke, u kojem je predstavništvo dužno prestati s radom.

NADZOR NAD POSLOVANJEM PREDSTAVNIŠTVA

Članak 7.

Hrvatska narodna banka obavlja nadzor nad radom predstavništva u skladu s odredbama Zakona o kreditnim institucijama i propisima donesenim na temelju tog Zakona.

UPIS U REGISTAR

Članak 8.

(1) Hrvatska narodna banka vodi registar.

(2) Upis predstavništva u registar obavlja se na temelju obavijesti osnivača ako se radi o predstavništvu kreditne institucije iz države članice.

(3) Upis predstavništva u registar obavlja se na temelju odobrenja Hrvatske narodne banke ako se radi o predstavništvu kreditne institucije iz treće države.

(4) Osnivač je dužan u roku od osam dana obavijestiti Hrvatsku narodnu banku o svim promjenama podataka koji se upisuju u registar i priložiti dokumentaciju iz koje je vidljiva provedena promjena.

(5) Promjene podataka iz stavka 4. ovog članka za predstavništvo iz države članice upisuju se u registar na temelju obavijesti i dokumentacije iz stavka 4. ovog članka.

(6) Promjene podataka iz stavka 4. ovog članka za predstavništvo iz treće države upisuju se u registar na temelju rješenja Hrvatske narodne banke.

(7) Upis predstavništva iz treće države i sve promjene u registru koje se na njega odnose Hrvatska narodna banka izvršit će nakon predočenja dokaza o uplati upravnih pristojba.

SADRŽAJ REGISTRA

Članak 9.

Registar osobito sadrži sljedeće podatke:

1. redni broj upisa,

2. datum upisa,

3. tvrtku i sjedište osnivača,

4. popis osoba odgovornih za rad predstavništva,

5. sjedište (adresu) predstavništva i

6. datum brisanja.

BRISANJE IZ REGISTRA

Članak 10.

(1) Ako Hrvatska narodna banka utvrdi da je predstavništvo kreditne institucije iz države članice postupilo protivno propisima Republike Hrvatske, o tome će obavijestiti tijelo koje je nadležno za superviziju te kreditne institucije. Hrvatska narodna banka može, nakon slanja obavijesti, brisati predstavništvo kreditne institucije iz države članice iz registra.

(2) Osim u slučaju iz stavka 1. ovog članka, Hrvatska narodna banka brisat će predstavništvo kreditne institucije iz države članice iz registra i na temelju obavijesti osnivača iz stavka 3. ovog članka.

(3) Osnivač je dužan obavijestiti Hrvatsku narodnu banku u sljedećim slučajevima:

1) ako predstavništvo ne počne poslovati unutar dvanaest mjeseci od izdavanja odobrenja za osnivanje predstavništva,

2) ako je osnivaču predstavništva oduzeto ili prestalo važiti odobrenje nadležnog tijela za rad,

3) ako predstavništvo ne obavlja poslove duže od šest mjeseci ili

4) ako je osnivač donio odluku o prestanku rada predstavništva.

(4) Ako je više osnivača osnovalo predstavništvo, a jednom od njih je oduzeto ili prestalo važiti odobrenje za rad izdano od nadležnog tijela, ostali osnivači dužni su u roku od osam dana od dana oduzimanja odobrenja ili prestanka važenja odobrenja za rad o tome obavijestiti Hrvatsku narodnu banku.

OBJAVA POPISA PREDSTAVNIŠTAVA

Članak 11.

Hrvatska narodna banka objavit će Popis predstavništava kreditnih institucija sa sjedištem izvan Republike Hrvatske na svojim internetskim stranicama i redovito ga ažurirati.

PRIJELAZNE I ZAVRŠNE ODREDBE

Članak 12.

(1) Danom stupanja na snagu ove Odluke prestaje važiti Odluka o uvjetima i postupku za osnivanje i rad predstavništva strane banke u Republici Hrvatskoj (»Narodne novine«, br. 17/2003.).

(2) Predstavništva kreditnih institucija iz trećih država koja su poslovala na dan stupanja na snagu ove Odluke nastavljaju poslovati na način i pod uvjetima koji su propisani ovom Odlukom.

(3) Do dana prijama Republike Hrvatske u Europsku uniju na predstavništva kreditnih institucija iz država članica primjenjivat će se odredbe ove Odluke koje se odnose na predstavništva kreditnih institucija iz trećih država.

(4) Ova odluka stupa na snagu osmog dana od dana objave u »Narodnim novinama« osim članka 3. stavka 1., članka 4. stavka 1., članka 5. stavka 2., članka 8. stavka 2. i 5. i članka 10. stavka 1. i 2. ove Odluke koji stupaju na snagu danom prijama Republike Hrvatske u Europsku uniju.

O. br. 16-020/01-09/ŽR

Zagreb, 2. siječnja 2009.

Guverner
Hrvatske narodne banke
dr. sc. Željko Rohatinski, v. r.

Odluka, NN 1/2009-31